Sanskulottene

Sanskulottene (fransk les sans-culottes, «(de) uten knebukser») er et begrep som ble skapt av det franske aristokratiet ca. 1790–1792, under den franske revolusjon, for å kunne vise til de fattigere medlemmene av tredjestanden. Dette fordi disse til vanlig benyttet langbukser, og ikke knebuksene (culottes på fransk) som var på moten. Begrepet ble brukt om de dårlig kledde og utstyrte frivillige i den revolusjonære hæren i de tidlige årene av revolusjonskrigene, og om dem som ble sett på som militante revolusjonære fra arbeiderklassen og lavere mellomlag.


Sanskulottene fikk stor støtte under kriser, slike som brødmangel, som rammet vanlige folk. En av lederne deres var Jacques Hébert, og de støttet normalt de mest venstreorienterte delene av revolusjonstidens regjeringer. Sanskulottene ble undertrykket under Skrekkveldet, i en tid da blant andre Hébert ble drept. Etter Thermidor-reaksjonen fra sommeren 1794 ble begrepet sanskulott forbudt.

 Eksterne lenker 


Kategori:den franske revolusjon
Kategori:Antikatolisisme